Uverejnenie špecifikácie výrobku zmenenej na základe schválenia nepodstatnej zmeny v súlade s článkom 53 ods. 2 druhým pododsekom nariadenia Európskeho parlamentu a Rady (EÚ) č. 1151/2012

(2021/C 136/09)

Európska komisia schválila túto nepodstatnú zmenu v súlade s článkom 6 ods. 2 tretím pododsekom delegovaného nariadenia Komisie (EÚ) č. 664/2014 (1).

Žiadosť o schválenie tejto nepodstatnej zmeny je uverejnená v databáze Komisie eAmbrosia.

JEDNOTNÝ DOKUMENT

„MEJILLÓN DE GALICIA“/„MEXILLÓN DE GALICIA“

EÚ č.: PDO-ES-0165-AM02 – 18. 9. 2020

CHOP (x) CHZO ( )

1. Názov

„Mejillón de Galicia“/„Mexillón de Galicia“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku [podľa prílohy XI]

Trieda 1.7. Čerstvé ryby, mäkkýše a kôrovce a výrobky z nich

3.2. Opis výrobku, na ktorý sa vzťahuje názov uvedený v bode 1

Čerstvé lastúrniky druhu Mytilus galloprovincialis sa chovajú systémom plávajúcich plošín alebo zariadení, tzv. batea.

Schránka týchto lastúrnikov je zložená z dvoch rovnakých chlopní z uhličitanu vápenatého, na povrchu potiahnutých vrstvou nazývanou periostracum. Keďže hlavnou oblasťou výroby sú zaplavené riečne údolia v Galícii, tzv. Rías Gallegas, ktoré oplývajú morskou faunou a flórou, na periostracu sa často prichytávajú fúzonôžky, mnohoštetinavce, machovky a chaluhy.

Mäso sa nachádza vo vnútri. Zvyčajne je krémovooranžovej farby a skladá sa z dvoch mäsitých lalokov, ktoré majú na okrajoch vlnitý pruh tmavofialovej farby.

V súlade s nariadením (ES) č. 853/2004 musia lastúrniky prejsť cez stredisko čistenia/expedície, aby sa dostali na trh s čerstvými produktmi pod ochranou chráneného označenia pôvodu „Mejillón de Galicia“. Tiež sa musia premývať morskou vodou z galícijských „rías“ z provincií A Coruňa a Pontevedra, aby sa zachovala kvalita a charakteristické črty vyplývajúce zo zemepisného prostredia, v ktorom sa lastúrniky chovajú.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky úkony – od získania zárodku až po spracovanie konečného produktu pred prípravou na predaj a uvedením na trh – sa musia vykonávať vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

Rada pridelí svoju vlastnú etiketu, ktorou sa musí označovať každé balenie obsahujúce lastúrniky patriace pod chránené označenie pôvodu. Na tejto etikete musí byť uvedený dobre viditeľný text „Denominación de Origen Protegida Mexillón de Galicia“ (chránené označenie pôvodu Mexillón de Galicia). Okrem toho sa musia na etikete uviesť závery kontrolných prehliadok, v ktorých sa jednoznačne uvedie, že ide o lastúrniky spĺňajúce určené parametre.

Produkty, na ktorých prípravu sa používa ako základná surovina „Mejillón de Galicia DOP“ (Mejillón de Galicia CHOP) vrátane produktov, pri ktorých sa uskutočnil proces technologickej úpravy alebo konzervácie, sa môžu ponúkať na konzumáciu v obaloch, ktoré sa môžu označiť logom EÚ a vedľa neho sa rovnako veľkým alebo menším písmom uvedie „elaborado con Denominación de Origen Protegido Mejillón de Galicia“ (pri výrobe bol použitý produkt s chráneným označením pôvodu Mejillón de Galicia), za predpokladu, že:

— „Mejillón de Galicia CHOP“ bol ako taký certifikovaný a predstavuje jedinú zložku príslušnej kategórie produktov a

— používatelia textu „Elaborado con Denominación de Origen Protegida Mejillón de Galicia“ sú na to oprávnení.

V tejto súvislosti regulačná rada ako držiteľ práv duševného vlastníctva, ktoré jej boli udelené zaregistrovaním označenia pôvodu „Mejillón de Galicia DOP“, povolí používanie slovného označenia a log na etiketách všetkých výrobkov, ktoré sa podrobili procesu technologickej úpravy a konzervácie.

Regulačná rada zapíše subjekty, ktorým povolí používať slovné označenie „elaborado con Denominación de Origen Mejillón de Galicia“ do príslušných registrov, zaistí súlad výrobkov s predpismi a správne používanie slovného označenia a loga.

4. Stručné vymedzenie zemepisnej oblasti

Zemepisná oblasť: oblasť chovu zahŕňa vnútrozemskú morskú oblasť Rías Gallegas v provinciách A Coruňa a Pontevedra, v ktorých je povolený chov lastúrnikov na plávajúcich plošinách. Patria do nej tieto oblasti: Ría de Ares-Sada, Ría de Muros-Noia, Ría de Arousa, Ría de Pontevedra a Ría de Vigo.

Čistenie a expedíciu možno vykonávať len v pobrežných provinciách: A Coruña a Pontevedra.

5. Súvislosť so zemepisnou oblasťou

Z pohľadu historických súvislostí predstavovali lastúrniky od dávnych čias zdroj potravy pre prvých obyvateľov pobrežia Galície, čo potvrdzujú mnohé zmienky v „castros“ (opevnené dediny) a v historických dokumentoch (Navaz, 1942, Vázquez Varela a García Quintela, 1998, VVAA 1988 a 1998, Senén-López Gómez, 1999). Treba vyzdvihnúť skutočnosť, že odvtedy sa lastúrniky začali konzumovať na najvýznačnejších gastronomických podujatiach v minulosti [na dvore španielskych Habsburgovcov ako „escabeche real“ (kráľovské nakladané mušle)]. História Galície a jej pobrežia je po stáročia bezpochyby úzko spätá s lastúrnikmi. Táto spätosť sa objavuje už v šiestom storočí pred Kristom a pokračuje až do súčasnosti, ako dokazujú mnohé miestopisné názvy, osobné mená, ako aj a gastronomické slávnosti mejillonadas atď. Samotný galícijský kraj by si nikto nevedel predstaviť bez plávajúcich zariadení vo vodných oblastiach rías, ktoré sú dôkazom rozvoja pestovania lastúrnikov. Dokonca to sa tu udomácnila špecifická slovná zásoba spojená s chovom lastúrnikov: mexilla (chov lastúrnikov), desdoble (fáza výrobného procesu) atď. Historická tradícia je taká dlhá, že sa z nej zrodil špecifický systém chovu, ktorý je známy aj v zahraničí ako galícijský systém. Používajú sa pri ňom vybavenie a materiály s vlastným dizajnom a tradičné pracovné metódy, pričom vzniká osobitý produkt (López Capont, 1973; López Capont a Fidalgo Fernández, 1977; Otero Pedrayo, 1980; Lorenzo, 1982; Calo-Lourido, 1985 a, b a c).

Z hľadiska spätosti s prírodným prostredím sa Rías Gallegas považujú za ekosystémy a predstavujú veľkú primárnu produkčnú základňu, v ktorej sa chovajú lastúrniky, predovšetkým slávky. Tieto druhy sú na nižších úrovniach v potravinovom reťazci, čo je dôležité z hľadiska dosiahnutia vysokej výťažnosti. Rozdiely produktivity (rast a výťažnosť mäsa) pozorované na lastúrnikoch z oblasti Rías Gallegas sú spôsobené fyziologickou adaptabilitou súvisiacou so vstrebávaním živných látok (Fernandez Reiriz a Labarta). Jedinečnosť lastúrnikov chovaných v Rías Gallegas spočíva v prispôsobení sa charakteristikám ekosystému, v ktorom sa chovajú, a priamo súvisí s dostupnosťou a kvalitou potravín v tejto oblasti.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://mar.xunta.gal/sites/default/files/fileadmin/arquivos/mar/prego_condicions_dop_mexillon_de_galicia_2020.pdf

(1) Ú. v. EÚ L 179, 19.6.2014, s. 17.